पाएं अपने शहर की ताज़ा ख़बरें और फ्री ई-पेपरडाउनलोड करें
'हम समाज के दुश्मन हैं... दुकान खोलने पर पत्नी मर जाएगी...हमारा बेटा भी मर जाएगा और हम जिंदा रहेंगे।' बिहार में लॉकडाउन का उल्लंघन करने वालों से उठक-बैठक करवाने के बाद पुलिस यह कसम भी खिलवा रही है। यह वीडियो पटना से सटे फतुहा का है। स्थानीय थाने की पुलिस टीम अपने इलाके में गुरुवार को पेट्रोलिंग पर थी। उसी दरम्यान पता चला कि छोटी लाइन इलाके में एक मिठाई वाले ने अपनी दुकान खोल रखी है। पुलिस की आंखों में धूल झोंकने के लिए दुकानदार ने अपनी दुकान को रोड साइड से पूरी तरह से बंद रखा था। लेकिन, पीछे वाले रास्ते का वह इस्तेमाल कर रहा था।
खुद से गाल पर थप्पड़ मारने की सजा मिली
सूचना मिलते ही थानेदार मनोज कुमार सिंह और उनकी टीम वहां पहुंची। उस दुकान के अंदर कुल 9 लोग मिले। इसमें दुकानदार, एक कारीगर, तीन स्टाफ, तीन ग्राहक और एक दियारा इलाके से दूध पहुंचाने आया व्यक्ति शामिल है। इसके बाद ही सभी को बाहर लाया गया। पुलिस टीम ने किसी को खुद से नहीं पीटा, बल्कि उन्हें खुद से अपने गालों पर दोनों हाथों से थप्पड़ मारने को कहा और ऐसा दुकानदार, स्टाफ और दूध लाने वाले व्यक्ति ने बारी-बारी से किया भी।
स्टेशन रोड में पुलिस को देखते ही भागा दुकानदार
फिलहाल सख्त हिदायद देकर पुलिस ने सभी को छोड़ दिया है। पूरे लॉकडाउन के दौरान दुकान को बंद रखने और बेवजह घर से बाहर नहीं निकलने की भी चेतावनी दी गई है। इसके बाद पुलिस टीम ने स्टेशन रोड के एक मार्केट में छापेमारी की। आधा शटर गिराकर दुकान से खाने-पीने के सामान बेचे जा रहे थे। जब पुलिस पहुंची तो दुकानदार वहां से अपनी दुकान खुला छोड़कर भाग गया। दरअसल, बिहार में लॉकडाउन का शुक्रवार को दूसरा दिन था। इसे सख्ती से पालन कराने के लिए पटना की पुलिस लगातार अपनी हर कोशिश को अंजाम देने में लगी हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn